Nona Gaprindašvili

Vaikystė

Tėvas Terentijus – kaimo mokyklos direktorius, technikumo dėstytojas. Nona turėjo penkis brolius – tad vaikystėje žaisdavo ne su lėlėmis, o kartu su broliais, sportinius žaidimus (futbolą, stalo tenisą, tinklinį) bei šachmatus. Nona augo sportiškoje šeimoje, kur išsiugdė nuo mažens potraukį rungtyniauti. Šachmatais žaisti pradėjo nuo 5-ių metų, jos varžovai būdavo broliai. Vėliau jie tapo irgi neblogais sportininkais ir šachmatininkais: vyriausiasis Emzaras 2 kartus dalyvavo Gruzijos šachmatų čempionate, kitas brolis Tamazas, Zugdidžio krepšinio komandos žaidėjas, buvo Zugdidžio šachmatų čempionu, kaip ir Džemalas, kuris dar žaidė futbolą, domėjosi jojimu bei baigė fizinės kultūros institutą. Tokia sportinė aplinka ir suformavo jos sportinį charakterį, kuris jai padėjo siekti aukštumų šachmatų žaidime.

Jaunystė

Nuo 12-kos dalyvauja šachmatų varžybose. Tobulinosi pas trenerį B. Karseladzę (1954–1956) m. 14-kos metų užėmė 2-ąją vietą Tbilisio čempionate ir pirmą vietą prie 2-os lentos SSRS merginų komandiniame čempionate (1955). 15-kos metų – Gruzijos moterų čempionė (15½ tšk. iš 16 galimų) ir dalyvavo SSRS moterų čempionate (7-9 vietos). Vėliau baigė Tbilisio pedagoginiame institute užsienio kalbas.

Pasaulio moterų šachmatų čempionatai

XX SSRS moterų čempionate (1960 m.) iškovojo teisę žaisti pretendenčių dėl pasaulio čempionės titulo turnyre (1961 m.), kuriame iškovojo teisę žaisti mačą su pasaulio čempione.

Pasaulio moterų šachmatų čempionė

1962 m., laimėjusi mačą su pasaulio čempione J.Bykova, tapo pasaulio moterų čempione.
Vėliau keturis kartus (1962–1975 m.) sėkmingai apgynė savo titulą: tris kartus prieš A. Kušnir, laimėdama mačus (8½ : 4½ (1965 m.), 8½ : 4½ (1969 m.), 8½ : 7½ (1972 m.) ir kartą prieš N. Aleksandriją – 8½ : 3½ (1975 m.).
Tačiau 1978 m. Nona Gaprindašvili pralaimėjo mačą kitai gruzinei M. Čiburdanidzei ir prarado pasaulio čempionės titulą.

Tolesnės kovos dėl titulo

Nežiūrint nesėkmės mače dėl titulo, ji ir toliau dalyvavo moterų pasaulio čempionato varžybose: tris kartus žaidė pretendenčių mačus iš kurių: dvejus laimėjo: su N. Gurieli (1980 m.; +5, -2, =2) ir N. Joseliani (198 m.; +3, -3, =8) laimėjo, o mačą I. Levitinai (1983 m.; +4, -6, =8) – pralaimėjo;
Be to, N. Gaprindašvili Bad Kisingene (1982 m.) užėmė 1-ąją vietą moterų tarpzoniniame turnyre. Dar dalyvavo Železnovodsko moterų tarpzoniniame turnyre (1985 m.), kur užėmė 5–6 vietas ir Smederevo Palankos tarpzoniniame (1987 m. pasidalijo 2–4 v., bet po papildomo mačo turnyro tarp trijų prizininkių užėmė 1-ąją vietą.
Dalyvavo ir 1988 m. Challtube vykusiame pretendenčių turnyre, kur užėmė 7-ąją v.

Moterų varžybos

Nona Gaprindašvili penkis kartus laimėjo SSRS moterų šachmatų čempionatą (1964, 1973/1974, 1981 (kartu su N. Joseliani), 1983, 1985).
Taip pat, du kartus Europos čempionių taurės savininkė (1969, 1972).
Daugelio tarptautinių moterų turnyrų nugalėtoja: Beverveikas (1963), Belgradas (1966, 1968, 1971, 1974, 1976, 1978), Kijevas (1967), Veik an Zee ir Timišoara (1975), Jaicė (1981 ir 1982), Barselona (1983), Hjeras (Provansas-Alpės-Žydrasis Krantas) (1987).
Eilėje tarptautinių moterų turnyrų Gruzijoje (1961–1962, 1964, 1973, 1983, 1984, Belgrade (1971) ir Timišoare (1975) laimėjo visas partijas.

Vyrų varžybose

Nona Gaprindašvili dalyvaudavo ir vyrų tarptautiniuose turnyruose. Geresni pasiekimai: Heistingsas – (1963/1964 šalutiniame turnyre pasidalijo 1–2 vietas, o 1964/1965 m. pagr. turnyre užėmė 5-ąją vietą; Geteborge (1967/1968) – 3-ioji vieta;Tbilisyje, (1971, Goglidzės atm. turnyre) 4–6 vietos; Dortmunde (1974 m.) 3–4 v.;  Lon Paine (1977, atvirajame JAV čempionate) – 1–4 v.;
Dortmunde (1978) 2–3 v.; Emilijos Redže (1982/83) – 1-oji v.; Luandoje (1985) – 2–3 v.; Veik an Zee (1987, 2-ajame turnyre) 1–3 v.; Briuselyje (1987) 1 v.

Tolesnis gyvenimas

1989–1996 m. N. Gaprindašvili buvo išrinkta Gruzijos nacionalinio olimpinio komiteto prezidente, o nuo 1996 m. – Garbės prezidente. 2000–2002 m. buvo Gruzijos šachmatų federacijos prezidentė. 2002 m. išrinkta Tbilisio tarybos deputate.
Renkant geriausią XX amžiaus Gruzijos sportininką, Nona Graprindašvili buvo pripažinta geriausia XX a. Gruzijos sportininke.
Ji ir toliau neužmiršta šachmatų – dalyvauja pasaulio senjorų šachmatų čempionatuose: 1995 m. Bad Liebencelyje (Badenas–Viurtembergas) (10½ iš 11), 2009 m. Kondine, (Trentinas-Alto Adidžė) (7½ iš 9), 2014 m. Katerinėje (8 iš 11) ir 2015 m. Akvy Termėje (Pjemonte) (7 iš 9) iškovojo aukso medalius, o 2013 m. Opatijoje, (Primorjės–Kalnų Kotaro apskritis) – sidabro medalius (6½ iš 9).